
Datganiad 
Mae hyn i dystio mai fy ngwaith i yn llwyr yw’r prosiect ymchwil hwn, ac eithrio lle cyfeirir at waith eraill. Nid yw’r prosiect ymchwil hwn neu unrhyw ran ohono wedi cael ei gyflwyno, neu yn cael ei gyflwyno mewn ymgeisyddiaeth am unrhyw ddyfarniad arall, heblaw fel rhan o’r radd BA (Anrh) Addysg Gynradd gyda SAC ym Mhrifysgol Cymru Y Drindod Dewi Sant. Deallir fod unrhyw waith a ddefnyddiwyd heb gyfeirio ato yn weithred o lên-ladrad.























Diolchiadau 
Hoffwn ddiolch i’r rheini sydd wedi cyfrannu i’r prosiect ymchwil hwn. Diolch i ddarlithwyr y Brifysgol; Dr Sioned Hughes, Ms Heddwen Davies a Mr Iwan Elis Williams am rannu eu harbenigedd ynglŷn â rôl a phwysigrwydd y Celfyddydau yng nghwricwlwm ysgolion cynradd. Hefyd, dymunaf fynegi fy ngwerthfawrogiad o athrawon yn yr ysgol yr wyf yn cyflawni fy lleoliad Profiad Addysgu Proffesiynol (PAP) olaf a fy lleoliad profiad dewisol. Mae eu cyfraniad a’u cefnogaeth wedi bod yn gwbl hanfodol er mwyn sicrhau datblygiad fy mhrosiect ymchwil.



























Pennod 1- Cyflwyniad 
Pennod 2 - Adolygiad Llenyddiaeth 
2.1 Diffiniad o lythrennedd 
2.2 Datblygiad llythrennedd o fewn y cwricwlwm presennol
2.3 Dysgu trawsgwricwlaidd
2.4 Diffiniad o’r Celfyddydau a’i bwysigrwydd
2.5 Datblygu llythrennedd trwy’r celfyddydau
Pennod 3 - Methodoleg 
3.1 Dulliau casglu gwybodaeth a rhesymeg/ cyfiawnhad 
3.2 Moeseg 
3.3 Cyfyngiadau’r dulliau ymchwil 
Pennod 4 - Canlyniadau a Thrafodaeth 
4.1 Holiaduron a chyfweliadau athrawon 
4.2 Arsylwi gwersi 
Pennod 5- Casgliad 
5.1 Adlewyrchu ar fwriad y prosiect ymchwil 
5.2 Prif bwyntiau a godir 
5.3 Dysgu proffesiynol 
5.4 Awgrymiadau ar gyfer ymchwil pellach
5.5 Diweddglo
Rhestr cyfeiriadau
Atodiadau 












Cyflwyniad
Nod y prosiect ymchwil hwn i ymchwilio i wahanol strategaethau y gellir defnyddio i hyrwyddo llythrennedd drwy’r Celfyddydau Mynegiannol yng Nghyfnod Allweddol 2. Erbyn diwedd y prosiect ymchwil, bwriedir cyrraedd y nod o ddarganfod ystod o strategaethau y gellir eu defnyddio i ddatblygu medrau llythrennedd disgyblion yng Nghyfnod Allweddol 2 trwy’r celfyddydau.

Penderfynwyd ymchwilio’r i’r thema yma er mwyn ehangu storfa gwybodaeth yr ymchwilydd ynglŷn ag addysgu’r celfyddydau at ddiben datblygu llythrennedd y disgyblion yn effeithiol. Wrth ystyried safle’r Celfyddydau fel maes allgraidd yn y cwricwlwm cenedlaethol, nid yw’n syndod eu bod yn dueddol o ddod ar ôl y pynciau craidd mewn blaenoriaeth, megis Iaith a Mathemateg. O ganlyniad, gellir dadlau nad yw disgyblion yn derbyn digon o gyfleodd i wir arbrofi na datblygu eu gwybodaeth neu eu dealltwriaeth o’r meysydd celfyddydol; yn enwedig wrth gymharu â’r cyfleodd maent yn derbyn i ddatblygu eu medrau yn y pynciau craidd yn ieithyddol a mathemategol. Gellir dadlau fod dim hyder gan athrawon i weithredu’r meysydd celfyddydol yn effeithiol o fewn eu gwersi o achos diffyg hyfforddiant a chyfarwyddid. Hefyd, maent yn ansicr o’r gallu sydd gan y celfyddydau i gyfoethogi dealltwriaeth disgyblion o fewn gwahanol feysydd y cwricwlwm neu hyd yn oed i ddatblygu llythrennedd yn gyffredinol.

Er mwyn cyflawni’r amcanion uchod, dewiswyd defnyddio ystod o wahanol ddulliau ymchwil. Cynhwysir ymchwil cynradd ac ymchwil eilaidd er mwyn cynhyrchu a lledaenu gwybodaeth yr ymchwilydd. Yn ogystal gall fod o gymorth i’r ymchwilydd wrth ateb y cwestiwn allweddol. Ceir rhestr o’r dulliau: 
· Cyfweliadau gydag athrawon
· Arsylwi gwersi celfyddydol eu natur a dadansoddi’r cyfleoedd i ddatblygu llythrennedd
· Holiaduron i athrawon
· Adolygiad llenyddiaeth sy’n ymwneud â’r Celfyddydau a llythrennedd yn yr ysgol gynradd. 
Dewiswyd y teitl yma gan fod diddordeb am wybodaeth gadarn o elfennau o’r maes gan yr ymchwilydd. Dymunir ehangu ar y wybodaeth a’r ddealltwriaeth yma ar ôl y gwaith ymchwil. Gobeithir gwella arfer yn yr ystafell ddosbarth wrth ddatblygu medrau llythrennedd y disgyblion trwy’r celfyddydau.



Pennod 2 – Adolygiad llenyddiaeth

Canolbwyntia’r bennod hon ar adolygu’r llenyddiaeth ynglŷn â llythrennedd a’r celfyddydau yng nghwricwlwm ysgolion cynradd. Yn dilyn darllen a dadansoddi nifer o ddogfennau a llyfrau academaidd sy’n ymwneud â llythrennedd a’r celfyddydau, magwyd gwybodaeth a dealltwriaeth o’u bwysigrwydd a’i gyfraniad at addysg. Archwiliwyd ystod o adroddiadau’r Llywodraeth, Estyn a’r Cyngor Celfyddydau Cymru ac enghreifftiau o astudiaethau achos o fewn ysgolion. Hefyd, ymchwiliwyd i lawer o lenyddiaeth a chanolbwyntir ar feysydd gwahanol o’r celfyddydau mynegiannol. Ystyrir hefyd y gallu i gydblethu llythrennedd i weithgareddau celfyddydol eu natur.

2.1 Diffiniad o lythrennedd 
Diffinia’r Ymddiriedolaeth Llythrennedd Cenedlaethol (Dim dyddiad) lythrennedd fel y “gallu i ddarllen, ysgrifennu, siarad a gwrando mewn ffordd sy'n ein galluogi i gyfathrebu'n effeithiol a gwneud synnwyr o'r byd.” Er hyn, ymhelaetha Elberta (Dim dyddiad) fod llythrennedd yn ymwneud a llawer mwy na darllen, ysgrifennu a gwrando. Esbonia Elberta (Dim dyddiad) taw llythrennedd yw’r gallu, yr hyder a'r parodrwydd i ymgysylltu ag iaith ac i gaffael, adeiladu a chyfathrebu ystyr ym mhob agwedd ar fywyd bob dydd. Esbonnir fod iaith yn system o gyfathrebu a adeiladwyd yn gymdeithasol ac yn ddiwylliannol. Dywed Llywodraeth Cymru (2013, tud.16) nad yw llythrennedd yr un fath â Chymraeg neu Saesneg”. Ymhelaethwyd fod llythrennedd ddim wedi’i gyfyngu i fecaneg dadgodio’r geiriau ar dudalen neu’r gallu i ysgrifennu brawddeg ramadegol gywir. Mae llythrennedd yn ymwneud â'r sgiliau sydd angen i ddeall iaith boed ar lafar neu’n ysgrifenedig. Dehongli’r hyn a gaiff ei ysgrifennu neu ei ddweud, ac mae angen y gallu i wneud casgliadau o’r dystiolaeth sydd o gwmpas. Yn ogystal, mae llythrennedd yn ymwneud â’r gallu i gyfathrebu yn rhugl, yn gywir ac yn ddarbwyllol. “Mae llythrennedd yn seiliedig ar ddatblygu darllen, ysgrifennu a’r iaith lafar ar draws pob maes” (Llywodraeth Cymru, 2013, tud.16)

2.2 Datblygiad llythrennedd o fewn y cwricwlwm 
Ar y 29ain o Fehefin, 2011, cyhoeddodd y Gweinidog dros Addysg a Sgiliau mae ‘Codi Safonau Ysgolion’ oedd ei brif fwriad. Yn ei ‘anerchiad‘ pwysleisiodd ar godi safonau llythrennedd a rhifedd. Cyhoeddodd Llywodraeth Cymru raglenni genedlaethol ar gyfer llythrennedd a rhifedd yn 2012.  Nodwyd fod camau gweithredu wedi'i anelu at godi safonau. Mae’r Fframwaith Llythrennedd a Rhifedd (FfLlRh) Cenedlaethol yn allweddol i gyflwyno'r rhaglenni hyn, sy'n sefydlu disgwyliadau cenedlaethol ar ddysgu disgyblion. Yn ogystal â  chyflwyno profion cenedlaethol mewn darllen a rhifedd. Cymerir y profion gan ddisgyblion yn flynyddol o flwyddyn 2 hyd at flwyddyn 9. Tu fewn i lythrennedd disgwylir i blant a phobl ifanc fod yn hyddysg mewn llafaredd, darllen ac ysgrifennu ar draws y cwricwlwm. Cyhoeddir y FfLlRh yn sgìl canlyniadau profion PISA Cymru.
“These are the lack of influence of the non-statutory Skills Framework and concern generated by the Welsh results under the Programme for International Student Assessment (PISA) 2009” (Cynulliad Cenedlaethol Cymru, 2013, tud.5) Mae'r Rhaglen ar gyfer Asesu Myfyrwyr Rhyngwladol (PISA) yn arolwg rhyngwladol tair blynedd sy'n ceisio gwerthuso systemau addysg ledled y byd trwy brofi sgiliau a gwybodaeth myfyrwyr pymtheg oed sydd ar ddiwedd eu haddysg orfodol.
“Mewn ysgolion, mae pob athro/athrawes yn gyfrifol am ddatblygu a gwerthuso sgiliau llythrennedd, nid dim ond yr arbenigwr(wyr) iaith.” (Llywodraeth Cymru, 2013, tud.16)
Cydnabydda’ Donaldson (2015, tud.40) bwysigrwydd datblygu llythrennedd ar draws y cwricwlwm. Noda, fel rhan o’i argymhellion ar gyfer cwricwlwm i ddyfodol Cymru, fod Llythrennedd fel un o dri chyfrifoldeb i holl athrawon Cymru a ddylai gael ei ddatblygu ar draws y cwricwlwm.
“Dylai dysgu gan blant a phobl ifanc gael ei ddatblygu ar draws y cwricwlwm drwy dri Chyfrifoldeb Trawsgwricwlaidd a ddylai fod yn gyfrifoldeb i’r holl athrawon: llythrennedd; rhifedd; a chymhwysedd digidol..” (Donaldson, 2015, tud.42)

2.3 Dysgu trawsgwricwlaidd
Yn ôl Savage (2010) nodweddir dull addysgu trawsgwricwlaidd gan sensitifrwydd tuag at, a chyfuniad o, wybodaeth, sgiliau a dealltwriaeth o wahanol feysydd pwnc. Mae'r rhain yn llywio addysgeg gyfoethog sy'n hyrwyddo ymagwedd at ddysgu sy'n croesawu ac yn archwilio'r sensitifrwydd ehangach hwn trwy ddulliau amrywiol. Yn syml, golygir defnyddio thema neu syniadau i ddysgu nifer o wahanol bynciau er mwyn datblygu sgiliau’r plant ac atgyfnerthu’r hyn maent yn gwybod yn barod ac ymestyn ei gwybodaeth. ‘Cross-curricular’ is a term used to describe knowledge, activities, skills or initiatives that are applied across the curriculum and not confined to one subject (Barnes, 2007; Wallace, 2009 dyfynnwyd yn Grigg a Hughes 2013, tud.46)  
Anghytuna Barnes a Shirley (2007, tud.289) â’r dull yma o ddysgu. Dywed bod dysgu’n drawsgwricwlaidd yn medru cynnig syniadau sydd heb eu deall neu ond wedi’i hanner deall ar adegau.

2.4 Diffiniad o’r Celfyddydau a’i bwysigrwydd i ddatblygiad disgyblion
Yn ôl Education.gov.scot (2019) mae’r celfyddydau mynegiannol yn cynnwys celf a dylunio, dawns, drama a cherddoriaeth. Trwy ddysgu’r celfyddydau mynegiannol mae disgyblion yn cael y cyfle i ddysgu a mynegi eu teimladau a’u hemosiynau a theimladau pobl eraill. Hefyd galluogir disgyblion i ddarganfod a datblygu eu hunaniaeth bersonol, gymdeithasol a diwylliannol. Dysgir hwy i gydnabod a gwerthfawrogi eu diwylliant yn lleol, yn genedlaethol ac yn fyd-eang.  Yn ol Bergin Learning Arts (2019) mae celfyddydau mynegiannol yn ddull o gyfuno’r celfyddydau gweledol, symud, drama, cerddoriaeth, ysgrifennu a phrosesau creadigol eraill i feithrin twf personol dwfn a datblygiad cymunedol. 
Diffinia Llywodraeth Cymru (2019) y celfyddydau fel astudiaeth ar “bum disgyblaeth, sef celf, cerddoriaeth, dawns, drama, a ffilm a’r cyfryngau digidol.” 
Mae IEATA, sef Cymdeithas Therapi Celfyddydau Mynegiannol Rhyngwladol, yn annog dull esblygol mewn seicoleg, datblygiad sefydliadol, celfyddydau cymunedol ac addysg. Trwy integreiddio'r prosesau celfyddydol a chaniatáu i un lifo i mewn i’r llall, ceir mynediad at ein hadnoddau mewnol ar gyfer gwella, egluro, goleuo a chreadigrwydd. 
Yn ôl WalesOnline (2013) Mae'r celfyddydau yn galluogi pobl ifanc i archwilio byd dysgu trwy fynegi eu hunain, ac mae'r ddisgyblaeth hon yn hanfodol i gyflawni llwyddiant yn ddiweddarach mewn bywyd. Cefnogir hyn gan Estyn (2015, tud.3) a ddywed bod safonau lles disgyblion yn yr ysgolion arfer gorau yn y celfyddydau a ymwelwyd ag yn dda neu’n rhagorol. “Dywed disgyblion a staff yn yr ysgolion hyn fod y celfyddydau yn cael effaith gadarnhaol iawn ar les disgyblion” (Estyn 2015, tud.3).
Pwysleisia Llywodraeth Awstralia pwysigrwydd y Celfyddydau gan ei fod yn rhan allweddol o’u cwricwlwm presennol. Datganiadau’r genhadaeth menter celfyddydau addysg Dde Awstralia ‘ARTSsmart’ bod y Celfyddydau’n:
“chwarae rôl bwysig wrth ddiffinio a dehongli ein diwylliant, treftadaeth a chymdeithas ac wrth ddathlu ein hamrywiaeth fel cenedl. Maent yn ysbrydoli, diddanu, trawsnewid, cyfarwyddo a herio'r ffordd rydym yn gweld, gwrando a deall. Mae'r celfyddydau yn ehangu ein dealltwriaeth, ein gwybodaeth a'n creadigrwydd. Pan fydd pobl ifanc yn ymwneud â'r celfyddydau, mae rhywbeth yn newid yn eu bywydau.” (Department of Education and Children’s Services, 2002, tud.2 a ddyfynnwyd gan Ewing 2010)
Ymhelaetha Llywodraeth Awstralia yn ei gwricwlwm ‘The Arts Foundation to Year 10” (acara, 2013, tud.3) mewn Dawns, fod myfyrwyr yn defnyddio'r corff i gyfathrebu a mynegi ystyr drwy symudiad pwrpasol. Mae ymarfer dawns yn integreiddio coreograffi, perfformiad, a gwerthfawrogiad ac ymateb i ddawns a gwneud dawns.
Mewn Drama, mae myfyrwyr yn archwilio ac yn darlunio byd go iawn a ffuglennol trwy ddefnyddio corff iaith, ystum a gofod i wneud ystyr fel perfformwyr a chynulleidfa. Maen nhw’n creu, ymarfer, perfformio ac ymateb i ddrama. Yn Gelfyddydau'r Cyfryngau, mae myfyrwyr yn defnyddio technolegau cyfathrebu i archwilio, gwneud yn greadigol a dehongli straeon am bobl, syniadau a'r byd o'u cwmpas. Maent yn ymgysylltu eu synhwyrau, eu dychymyg a'u deallusrwydd trwy weithiau celf y cyfryngau sy'n ymateb i ddylanwadau diwylliannol, cymdeithasol a sefydliadol amrywiol ar arferion cyfathrebu heddiw.
Mewn Cerddoriaeth, mae myfyrwyr yn gwrando, yn cyfansoddi ac yn perfformio cerddoriaeth o ystod amrywiol o arddulliau, traddodiadau a chyd-destunau. Maent yn creu, siapio a rhannu synau mewn pryd a gofod a dadansoddi cerddoriaeth yn feirniadol. Mae ymarfer cerddoriaeth yn seiliedig ar y clywedol ac yn canolbwyntio ar gaffael a defnyddio gwybodaeth, dealltwriaeth a sgiliau am gerddoriaeth a cherddorion.
Yn y Celfyddydau Gweledol, mae myfyrwyr yn profi ac yn archwilio cysyniadau artistiaid, gweithiau celf, byd a chynulleidfa. Mae myfyrwyr yn dysgu trwy ymarfer celfyddydau gweledol, gan gynnwys meysydd celf, crefft a dylunio. Mae myfyrwyr yn datblygu sgiliau ymarferol a meddwl yn feirniadol sy'n llywio eu gwaith fel artistiaid a chynulleidfa.

Caiff ymchwil helaeth eu gwneud i ddarganfod sut mae’r Celfyddydau yn annog datblygiad disgyblion o fewn yr ystafell ddosbarth. Mae’r ddamcaniaeth bod person naill yn feddyliwr ochr chwyth neu ochr dde o’r ymennydd yn sail yr hyn rydym yn gwybod am ddatblygiad disgyblion. Mae'r ddamcaniaeth hon yn seiliedig ar y ffaith bod dau hemisffer yr ymennydd yn gweithredu'n wahanol. Daeth hyn i'r amlwg gyntaf yn y 1960au, diolch i ymchwil seicobiolegydd ac enillydd Gwobr Nobel Roger W. Sperry. Yn ôl damcaniaeth Sperry mae'r ochr chwith o’r ymennydd yn ddadansoddol ac yn fwy trefnus na'r ochr dde. Weithiau fe elwir yr ochr yma o’r ymennydd yr ochr ddigidol. Mae'r ochr yma o’r ymennydd yn ymwneud a darllen, ysgrifennu, a chyfrifiannau fel arfer. Mae’r hemisffer de o’r ymennydd yn fwy gweledol. Weithiau cyfeirir ato fel yr ymennydd analog. Mae ganddo ffordd fwy creadigol a llai trefnus o feddwl. Er hyn, yn 2013 cynhaliodd tîm o niwrowyddonwyr ymchwiliad i brofi’r ddamcaniaeth hon o’r enw “Gwerthusiad o'r Rhagdybiaeth ochr Chwith yr ymennydd yn erbyn ochr dde'r ymennydd gyda Gwladwriaeth Gorffwys Cysylltedd Swyddogaethol Delweddu Cyseiniant Magnetig” (An Evaluation of the Left-Brain vs. Right-Brain Hypothesis with Resting State Functional Connectivity Magnetic Resonance Imaging)
Ar ôl dadansoddiad dwy flynedd, ni chanfuwyd unrhyw brawf bod y ddamcaniaeth hon yn gywir. Datgelodd delweddu cyseiniant magnetig o 1,000 o bobl nad yw'r ymennydd dynol mewn gwirionedd yn ffafrio un ochr dros y llall. Yn gyffredinol, nid yw'r rhwydweithiau ar naill ochr yn gryfach na'i gilydd. Cytuna Levitin (2017) a hyn, dywed “Music is bilateral, it involves every region of the brain that has so far been maped”(Levitin, 2017) Felly, gellir ystyried pam nad yw ysgolion yn defnyddio mwy o’r celfyddydau i addysgu datblygiad a medrau llythrennedd neu hyd yn oed rhifedd y disgyblion.
Dengys ymchwil gwyddonol fod y gallu i wrando ar gerddoriaeth yn datblygu a wahanol rannau o’r ymennydd wrth ddod i ddeall gwahanol elfennau cerddorol megis rhythm, traw a.y.y.b sy’n rhan o gwricwlwm presennol Cymru. Pan wnaeth gwyddonwyr astudio ymennydd gwrandawyr cerddoriaeth a’u cymharu â cherddorion amlygwyd fod gwahanol rannau o’r ymennydd yn goleuo mewn cyfresau cymhleth, rhyngddoledig ac yn rhyfeddol o gyflym. Pwysleisia Collins (2014) bod canu offeryn cerddorol  “is the brains equivalent of a full body workout”.
Rhagdybiodd gwyddonwyr bod cerddorion gyda meistrolaeth o’r ddau hemisffer o’r ymennydd. Mae maint ‘corpus callosum’ cerddorion llawer yn fwy pan gymharwyd gydag unigolion nad oedd yn gallu canu offeryn. Felly, rhagdybia Collions (2014) fod ymennydd cerddorion yn wahanol a bod negeseuon yn teithio o un ochr yr ymennydd i’r llall yn gyflymach, ac ar draws nifer o wahanol lwybrau amrywiol. O ganlyniad, gall hyn ganiatáu i gerddorion ddatrys problemau yn fwy effeithiol a chreadigol mewn sefyllfa academaidd ac yn gymdeithasol. Gellir dadlau mae dyma’r rheswm fod gan gerddorion gwell effeithiolrwydd i greu, gwneud stori ac adalw atgofion oherwydd y gwahanol lwybrau rhwng y ddau hemisffer yr ymennydd sydd wedi cael eu cryfhau dros amser. Felly, gellir cwestiynu'r rheswm nad yw’r celfyddydau yn cael eu defnyddio yw llawn botensial i ddatblygu gallu disgyblion yn ein hysgolion. Pwysleisia Robinson (2010) fod angen cwricwlwm cytbwys sy’n eang ar ddisgyblion er mwyn eu galluogi i gyrraedd eu llawn botensial yn lle bwyslais ar Iaith, Mathemateg a Gwyddoniaeth yn unig. Mae’r celfyddydau yn fodd o ddatblygu galluoedd disgyblion mewn modd nad sy’n bosib trwy unrhyw faes neu bwnc arall. Mae angen y celfyddydau a’r dyniaethau ar blant er mwyn iddynt ddatblygu.

2.5 Datblygu llythrennedd trwy’r celfyddydau
Yn dilyn cyhoeddiad cwricwlwm drafft i Gymru 2022 ym mis Ebrill 2019 amlyga Llywodraeth Cymru (2019) bod y “Celfyddydau Mynegiannol yn cynnig amrywiaeth o gyd-destunau cyfoethog lle y gellir atgyfnerthu, datblygu, cymhwyso ac ehangu sgiliau llythrennedd dysgwyr.” Ymhelaethwyd bydd disgyblion yn datblygu eu medrau darllen trwy ddarllen ac ysgrifennu sgriptiau a darllen am waith pobl eraill. Dylai gweithgareddau ysgrifenedig gefnogi amrywiaeth o ddyfeisiau atalnodi er mwyn amrywio’r cyflymder, egluro ystyr, osgoi amwysedd a chreu effeithiau bwriadol. Er mwyn ddatblygu medrau llafaredd disgyblion bydd disgyblion yn trafod, ymateb a myfyrio ar waith, chwarae rôl, caneuon, perfformio a chyflwyno, prosesau cynllunio a chwestiynu. Er hyn, gellir dadlau bod mwyafrif o’r elfennau yma eisoes yn cael eu datblygu yn y cwricwlwm presennol. Noda Cwricwlwm presennol Cerddoriaeth i Gyfnod Allweddol 2 a 3 “bydd y dysgwyr yn cyfathrebu trwy berfformio a chyfansoddi, a byddant yn datblygu ac yn defnyddio’u sgiliau siarad a gwrando trwy werthuso’u gwaith eu hunain a gwaith pobl eraill.”
(Llywodraeth Cynlluniad Cymru 2008, tud.6)
Pwysleisia Estyn (2015, tud.3) bod tystiolaeth dda gan lawer o ysgolion o effaith y celfyddydau creadigol o ran gwella safonau llefaredd disgyblion. Er hyn mae hyn fel arfer yn dibynnu gormod ar siawns yn hytrach nag ar gynllunio. Mae’r safon gorau ymhlith yr ysgolion a ymwelwyd gan Estyn pan mae’r “athrawon yn artistiaid creadigol gwybodus a hyderus, yn ogystal ag ymarferwyr da yn yr ystafell ddosbarth.” Nad oes digon o arbenigwyr ymhlith athrawon sy’n wybodus gyda’r medrau na’r hyder i gyflwyno’r celfyddydau i’r lefel uchaf, yn enwedig erbyn Blwyddyn 6. Cynniga Pickup a Price (2007) mae'r rheswm am hyn yw bod y celfyddydau yn dioddef statws isel. Nid oes digon o amser cwricwlaidd yn cael i benodi i’r celfyddydau. Amlygwyd fod hyn am wahanol resymau megis cyllideb gyfyngedig a’r gwersi yn cael eu haddysgu gan athrawon sydd heb yr hyfforddiant cywir. Cefnoga hyn gan Estyn (2015) nododd fod dim digon o hyfforddiant a chymorth ar gael i helpu athrawon i ddatblygu eu haddysgu yn y celfyddydau.
Pennod 3 - Methodoleg

3.1 Dulliau casglu gwybodaeth a rhesymeg/ cyfiawnhad 
Er mwyn sicrhau dyfnder, ehangder ac i gynllunio cyfleoedd digonol ar gyfer casglu ystod o wybodaeth a ellir fod o ddefnydd i’r prosiect ymchwil hwn, defnyddir mwy nag un dull ymchwil. Gobeithir wrth ddefnyddio’r dulliau gwahanol yma y galluogir hyn ddod at gasgliad o wahanol strategaethau i ddatblygu llythrennedd.
Fel nodwyd eisoes, yn y cyflwyniad ystyriwyd gwahanol ddulliau ymchwil megis cyfweliadau, arsylwadau, holiaduron ac adolygiadau o’r llenyddiaeth. Teimlir trwy gyfweliad gydag athrawon y byddai hyn yn ddull effeithiol o ennyn gwybodaeth a barn wybodus arbenigwyr profiadol yn y maes. Hefyd, wrth gyfweld ag athrawon cyfarwydd teimlir y byddant yn fwy tebygol i ddarparu atebion gonest a dilys. Sicrhawyd awyrgylch eithaf anffurfiol a oedd yn cyfleu naws cysurus. “Interviews are particularly useful for getting the story behind a participant’s experiences. The interviewer can pursue in-depth information around the topic.” (McNamara, 1999 dyfynnwyd gan Valenzuela a Shrivastava, dim dyddiad, tud.2). Er hyn, gellir dadlau fod cyfweliadau yn cymryd cryn dipyn o amser i gasglu’r data, cynnal y cyfweliad ac ysgrifennu nodiadau a gafwyd ohonynt, er bod hyn yn ddibynnol, wrth gwrs, ar y nifer sy’n cael eu cyfweld.
Yn ogystal â chyfweliadau gydag athrawon paratowyd holiaduron i athrawon ysgolion eraill lle bu cysylltiad rhwng yr ymchwilydd a hwy yn llai dros y cyfnod. Pwysig yw nodi taw'r union gwestiynau oedd yn yr holiadur a ofynnwyd yn y cyfweliadau, ond roedd y fformat ychydig yn wahanol. Yn wahanol i’r cyfweliadau roedd rhaid eu trefnu o flaen llaw, ond wrth ddefnyddio’r holiaduron roedd hyn yn galluogi athrawon i lenwi’r holiadur yn eu hamser rhydd. Mae’r elfen hon lawer mwy cyfleus wrth ystyried amserlen brysur yr athrawon.
Gwelir fod arsylwi gwersi yn ddull effeithiol wrth ystyried taw athrawon profiadol sy’n dysgu’r disgyblion ac wedi arbrofi a mireinio’r hyn maent yn gwneud o fewn eu gwersi. Arsylwyd ar y cyfleoedd lle derbynia’r disgyblion y sgil o ddatblygu eu medrau llythrennedd o fewn gwersi arferol a rhai celfyddydol eu natur er mwyn gallu eu cymharu. Arsylwyd ar athrawes oedd wedi  arbenigo yn y maes trwy astudio drama i lefel gradd yn un o feysydd y celfyddydau yn y brifysgol. Yn ogystal, adfyfyriwyd ar brofiad addysgu proffesiynol yr ymchwilydd wrth addysgu gwahanol feysydd y Celfyddydau.
3.2 Moeseg  
Wrth wneud y fath yma o ymchwil mae’n hanfodol ystyried cyfrifoldebau moesegol sy’n gysylltiedig gyda’r broses o ymchwilio gan eu bod yn andros o bwysig. Er mwyn sicrhau ymchwilio’n gywir ac mewn modd diogel glynwyd at ganllawiau BERA. Nodwyd yn glir bwrpas yr ymchwiliad i’r nifer oedd ynghlwm â’r gwaith a sicrhawyd hwy na fydd unrhyw fanylion personol yn cael eu datgelu. Rhoddwyd ffurflen foeseg i’r oedolion gymerodd ran yn y cyfweliadau. (Gwelir atodiad 2).
3.3 Cyfyngiadau’r dulliau ymchwil 
Yn ystod yr ymchwil profwyd cyfweliadau’n heriol ar adegau oherwydd prinder amser yr athrawon o ganlyniad yw hamserlen brysur. Yn ogystal,  wrth drefnu amser i gyfweld ag athrawon, yn aml byddai rhaid aildrefnu amser oherwydd bywyd arferol ysgol o ganlyniad i wahanol ddigwyddiadau neu broblemau oedd yn codi yn ystod y dydd. O ran yr holiaduron, ni dderbyniwyd nifer yn ôl, felly, mae’r sampl wedi bod yn gyfyngedig wrth ddadansoddi’r canlyniadau. Gall hyn eto fod o ganlyniad i amserlen brysur yr athrawon yn ystod y dydd. Deallir eu bod wedi bod yn anodd dod o hyd i gyfnod i leinw’r holiadur. Efallai, byddai darparu’r holiadur yn gynharach wedi lleihau’r rhwystrau yma i raddau a chynhyrchu sampl mwy o faint. Hefyd, gwelir fod dod o hyd i lyfrau academaidd sy’n cysylltu’r Celfyddydau Mynegiannol â Llythrennedd wedi bod yn heriol. Dim ond un llyfr academaidd y llwyddwyd i ddod o hyd iddo. O ganlyniad, gwnaeth hyn y gwaith ymchwil cychwynnol yn heriol.

Mae gan yr ymchwilydd gefndir cerddorol a phrofiad helaeth o berfformio a chystadlu ar lwyfannau gwahanol. Hefyd, wedi cael y fantais o ddysgu canu offerynnau. Anodd felly i’r ymchwilydd oedd gwerthfawrogi sefyllfa rhai athrawon wrth ymdopi gyda’r pwyslais newydd hwn yn y cwricwlwm newydd. O bryd yw gilydd, teimlwyd fod yr amlwg ddim o hyd yn weladwy i bawb.


Pennod 4 - Canlyniadau a Thrafodaeth

Yn y bennod hon trafodir a dadansoddir canlyniadau'r ymchwil cynradd a’u cyplysu gyda’r canfyddiadau'r adolygiad llenyddol. Cynhyrchwyd y canlyniadau gan yr atebion a dderbyniwyd oddi wrth gyfweliadau a holiaduron athrawon, ac arsylwadau gwersi.

4.1 Holiaduron a chyfweliadau athrawon 
Yn dilyn prif ganfyddiadau Estyn (2015) ar ‘Arfer orau yn y celfyddydau creadigol yng nghyfnod allweddol 2’ ffurfiwyd y cwestiwn canlynol ar gyfer yr holiadur i athrawon. Noda Estyn (2015) fod angen dilyniant o gyfleoedd ar ddisgyblion er mwyn datblygu eu medrau llythrennedd trwy faes y Celfyddydau. Wrth wneud hyn mae’r disgyblion yn adeiladu ar eu gwybodaeth flaenorol.
1. A oes dilyniant o gyfleoedd dysgu i ddisgyblion i gael profiad o ehangder y celfyddydau mynegiannol a datblygu eu medrau llythrennedd o fewn y maes wrth symud trwy’r ysgol?



Dengys yr ymatebion i’r cwestiwn yma, o fewn yr ysgol profiad electives, fod barn wahanol gan yr athrawon ynglŷn â dilyniant o brofiad wrth i’r disgyblion symud trwy’r ysgol gyda 50% yn cytuno bod yna ddilyniant o gyfleodd i’r disgyblion ond roedd 50% yn anghytuno a hyn. O ganlyniad, mae’n amlwg fod hanner yr athrawon a atebodd yr holiadur ddim yn credu fod yna ddigon o gyfleoedd neu hyd yn oed dilyniant o gyfleodd i’r disgyblion ddatblygu neu arbrofi gyda’r celfyddydau. Pwysleisia Donaldson (2015) fod yr angen am ddilyniant neu gontinwwm yn y cwricwlwm yn allweddol er mwyn i’r disgyblion gyrraedd eu llawn botensial.

Yn 2013 cyhoeddodd Yr Athro Dai Smith adroddiad annibynnol ar gyfer Llywodraeth Cymru ar y celfyddydau mewn addysg yn ysgolion Cymru. Noda Smith (2013, tud.4) yn ei argymhellion fod angen i hyfforddiant cychwynnol athrawon, a ddarperir gan sefydliadau AU yng Nghymru, sicrhau bod y fethodoleg addysgu greadigol yn ‘greiddio’ i ymarfer addysgol. Hefyd, noda fod angen i Lywodraeth Cymru a’r Cyngor Celfyddydau Cymru weithio gyda grŵp o ymarferwyr addysg brofiadol i ddatblygu fframwaith newydd ar gyfer datblygiad proffesiynol parhaus sy’n gysylltiedig â’r celfyddydau. Diben hyn yn ôl Rogers (2013) oedd mynd i’r afael ag anghenion athrawon ac ymarferwyr yn y celfyddydau, ac ategu’r blaenoriaethau cenedlaethol o wella llythrennedd a rhifedd. Er hyn, yn dilyn ymatebion athrawon o’r ail gwestiwn yr holiadur sef;

2. Ydych yn credu bod gennych y medrau ar wybodaeth i addysgu llythrennedd trwy’r celfyddydau yn effeithiol?

dim ond 50% o athrawon profiadol oedd yn teimlo eu bod gyda’r medrau ar wybodaeth i addysgu llythrennedd trwy’r celfyddydau. Felly, gellir cwestiynu a yw’r Llywodraeth Cymru’n wirioneddol wedi ymateb i argymhellion Rogers (2013).

Cytuna Estyn (2015) a hyn. Dywed fod dal yr angen i ddatblygu eu medrau, gwybodaeth a hyder i addysgu’r celfyddydau creadigol yn dda. Rhaid monitro cyflawniadau disgyblion yn y celfyddydau creadigol. Er hyn, gellir dadlau am y ffordd y dylid mesur neu fonitorio cyflawniadau o fewn y celfyddydau gan ei bod yn elfen greadigol a sut yn union gellir mesur creadigrwydd yn uniongyrchol.
Yn dilyn ymatebion i gwestiwn 2, gofynnwyd i athrawon ymhelaethu ar eu hymatebion. Noda un athrawes ei bod hi’n hyderus i addysgu llythrennedd trwy’r celfyddydau mynegiannol. Dywedodd mai'r rheswm am hyn oedd, “Dealltwriaeth ddilys o’r fframwaith llythrennedd a pharodrwydd i dreialu strategaethau newydd a chadw ar flaen y gad gyda hyfforddiant”. Yr hyn sy’n ddiddorol am yr ymateb yma oedd parodrwydd yr athrawes i dreialu strategaethau newydd er mwyn sicrhau ei bod hi ar flaen y gad gyda hyfforddiant. Mae’r gair parodrwydd yn golygu fod gan yr athrawes yma'r hyder i dreialu gwahanol strategaethau o fewn yr ystafell ddosbarth. Pwysig yw nodi nad oes gan nifer o athrawon yr hyder i addysgu’r celfyddydau heb son am geisio datblygu medrau llythrennedd y disgyblion o fewn y maes. Felly, cwestiynir a oes hyfforddiant ar gyfer athrawon i ddatblygu eu medrau a’u hyder o fewn y maes er mwyn eu galluogi i ddatblygu medrau llythrennedd y disgyblion. Gan ystyried, mae’n gyfrifoldeb iddynt ddatblygu medrau llythrennedd y disgyblion ac yn rhan statudol i’w ddatblygu ar draws pob pwnc a maes y cwricwlwm presennol. Dywed Estyn (2015) “Nid oes digon o hyfforddiant a chymorth ar gael i helpu athrawon i ddatblygu eu haddysgu yn y celfyddydau creadigol”. Caiff hyn ei gefnogi gan atebion i gwestiwn 6 o’r holiadau’r sef;

6. A yw’r consortia rhanbarthol yn cynnig cyfleodd neu hyfforddiant i athrawon ddatblygu eu medrau a hyder i addysgu llythrennedd yn un neu fwy o bynciau’r celfyddydau?

Cytunodd 100% o’r athrawon wnaeth ymateb i’r cwestiwn yma fod dim digon o gyfleoedd. Felly, dydy hi ddim yn syndod bod gan leiafswm o athrawon Cymru yr hyder neu hyd yn oed y wybodaeth na’r ddealltwriaeth i addysgu’r celfyddydau er mwyn datblygu llythrennedd disgyblion yng Nghyfnod Allweddol 2.

Fel y nodwyd eisoes, mae'r gallu i ganu offeryn yn fuddiol i ddatblygiad disgyblion mewn nifer o wahanol ffyrdd. Amlyga Hall a Robinson (2012) fod y gallu i ganu offeryn neu gerddoriaeth yn gyffredinol yn fodd i annog datblygiad darllen disgyblion.  Mae darllen a cherddoriaeth yn rhannu tair proses sylfaenol sef y broses glywedol, y gallu i glywed a thrin sain (Hansen, Bernstrof, & Stuber, 2004 a ddyfynnwyd yn Hall a Robinson 2012, tud.12).
Canfu adroddiad gan ‘Save the children’ fel rhan o’r ymgyrch ‘Read On. Get On’ fod plant o gefndiroedd tlotach yn 67% yn fwy tebygol o sgorio islaw'r cyfartaledd mewn darllen pan yn bump oed na'r rhai o gefndiroedd mwy cefnog. Yn ogystal, dywed fod plentyn sydd wedi profi tlodi yn gyson sydd â sgiliau iaith islaw'r cyfartaledd yn sgorio 35% yn llai ar brofion darllen pan yn saith oed. Gwelir hefyd fod plant 11 oed yn sgorio 22% yn llai ar brofion darllen a deall na phlentyn nad yw erioed wedi profi tlodi ac sydd â sgiliau iaith uwch na'r cyfartaledd. (Evans, 2015)
Yn dilyn yr ymchwil yma gofynnwyd y cwestiwn canlynol i athrawon ysgolion;

8. A yw’r Llywodraeth yn darparu cyllid pwrpasol i alluogi disgyblion o deuluoedd tlotach i ddysgu i ganu offerynnau cerddorol neu gymryd rhan lawn yn y celfyddydau?

Dengys y dystiolaeth fod pob un yn gytûn ar ffaith nad oedd y llywodraeth yn daprau unrhyw fath o gyllid pwrpasol i alluogi disgyblion o deuluoedd tlotach i ddysgu canu offeryn. Er hyn, gellir dadlau eu bod yn bosib defnyddio’r grant amddifadedd disgyblion (GAD) i gefnogi’r gweithgarwch celfyddydol. Diben y GAD yn ôl y Llywodraeth yw “cefnogi i helpu goresgyn y rhwystrau ychwanegol a wynebir gan ddysgwyr tlotach - rhwystrau y sy’n eu hatal rhag cyflawni eu llawn botensial.” (Lliw.cymru, 2015, tud.3)

Yn ôl Estyn (2015, tud.5) y strategaeth mae nifer o ysgolion yn defnyddio er mwyn datblygu medrau llythrennedd disgyblion yw ymweliad â safleoedd treftadaeth a theatrau. “Yn yr arfer fwyaf effeithiol, mae athrawon yn cynllunio ac yn paratoi’n ofalus ar gyfer yr ymweliadau” (Estyn, 2015, tud.5)  Dengys fod hyn er mwyn i’r disgyblion elwa o’r ymweliadau gymaint ag sy’n bosib ac mae angen i athrawon ddilyn i fyny ar ddysgu’r disgyblion cyn gynted ag sy’n bosib pam fyddant yn ôl yn yr ysgol.
Gofynnwyd y cwestiwn canlynol i athrawon yn yr holiadur;

9.Fel arfer mae ymweliadau â safleoedd treftadaeth a theatrau yn cael effaith sylweddol iawn ar ddysgu disgyblion. A ydych yn mynd a’r disgyblion ar deithiau ac ymweliadau, neu’n croesawu ymwelwyr i’r ysgol, sy’n ymwneud â’r celfyddydau?

Atebodd 100% o’r athrawon wnaeth ymateb i’r holiadur eu bod yn mynd a’u disgyblion ar ymweliadau i safleoedd treftadaeth a theatrau. Nododd un athrawes ei bod yn paratoi’r plant trwy drafodaeth neu “Sgwrsio ar lafar” ac yn cynnig “cyfleoedd i baratoi ac ateb cwestiynau” am yr ymweliad hynny er mwyn datblygu medrau llythrennedd y disgyblion.
Gellir dadlau nad oes rheswm gan ysgolion i beidio mynd a’u disgyblion ar ymweliadau celfyddydol eu natur. Dywed Cyngor Celfyddydau Cymru fod pob ysgol yn medru gwneud cais am y grant “Ewch i weld” ar unrhyw adeg o’r flwyddyn. Ceir “hyd at £1,000 ar unrhyw adeg yn ystod y flwyddyn” ar gyfer ymweliadau. Os yw’r cais yn llwyddiannus “Medrwn roi hyd at 90% o gostau'r profiad.” (Cyngor Celfyddydau Cymru, 2019)

Caiff rhannu arfer da mewn unrhyw ffordd eu hadnabod fel gwerth proffesiynol da mewn unrhyw achos. Ond wrth ddadansoddi’r canlyniadau’r holiadur i gwestiwn 11 sef;

11. O brofiad personol a ydych wedi arsylwi ar neu wedi defnyddio unrhyw strategaethau penodol i ddatblygu llythrennedd o fewn y maes celfyddydau?

gwelwyd nad oedd unrhyw athro neu athrawes wedi arsylwi neu wedi defnyddio strategaeth benodol i ddatblygu llythrennedd o fewn gwers gelfyddydol eu natur. Felly, gellir ystyried nad yw’r Celfyddydau o reidrwydd yn cael gymaint o bwyslais o gymharu â gwersi ieithyddol neu fathemategol. Felly, efallai nag yw ysgolion yn ystyried y cyfleoedd lle gellir hyrwyddo llythrennedd o fewn gwersi celfyddydol.

4.2 Arsylwi gwersi 
Wrth arsylwi gwersi arferol ar brofiad dewisol neu hyd yn oed ar brofiad addysgu proffesiynol roedd yr athrawon i gyd yn defnyddio strategaethau tebyg i ddatblygu llythrennedd yn ystod eu gwersi. Yn bennaf, defnyddiodd yr athrawon strategaethau i ddatblygu llafaredd megis trafod mewn parau, trafod o fewn grŵp a.y.y.b.
Mae hyn yn unol â gwaith Vygotsky (1896 - 1934) sy’n cael ei gydnabod fel tad dysgu cymdeithasol. Roedd yn wrthryfelwr addysg mewn sawl ffordd; dadleuodd yn ffyrnig dros addysgwyr i asesu gallu myfyriwr i ddatrys problemau, yn hytrach na chaffael gwybodaeth. Mae hyn o ddiddordeb mawr i ni yn yr oes ddigidol hon. Cred Vygotsky (1978) fod dysgu yn gymdeithasol ei natur. Pwysleisiodd fod plant yn datblygu mewn matrics cymdeithasol sy'n cael ei ffurfio gan eu perthnasoedd a rhyngweithio â phlant eraill. Mae'r amgylchedd cymdeithasol yn cyfrannu'n fawr at yr amgylchedd gwybyddiaeth plant oherwydd y maes cyfathrebu agored sy'n bodoli iddynt fynegi a thrafod syniadau yn ogystal â chyfrannu at ddealltwriaeth ei gilydd. (Aschermann, dim dyddiad, tud.2)

O fewn y gwersi celfyddydol eu natur arsylwyd ar y cyfloed a’r strategaethau a ddefnyddir gan yr athrawes ddosbarth yn ystod y wers i ddatblygu llythrennedd. Yn y wers ddrama rhannwyd y disgyblion i grwpiau o chwech na fydder fel arfer yn cydweithio gyda'i gilydd o fewn yr ystafell ddosbarth. Y nod oedd creu drama fer wrth ymgorffori cymalau brawddegau a pharatowyd gan yr athrawes ddosbarth oedd yn ymwneud gyda thema’r tymor. Penodwyd amser penodol i’r grwpiau i ymarfer eu dramâu cyn perfformio yw cyfoedion. Trafododd y disgyblion yr hyn oedd rhaid iddynt i wneud yn eu grwpiau a phenderfynu sut oeddent yn mynd i ymgorffori’r frawddeg neu gymal i’w drama fer. Yn dilyn y perfformiad disgwylir i’w cyfoedion i fyfyrio ar eu perfformiadau.

Pennod 5- Casgliad 

5.1 Adlewyrchu ar fwriad y prosiect ymchwil 
Prif ddiben y prosiect ymchwil hwn oedd darganfod strategaethau i ddatblygu medrau llythrennedd disgyblion trwy’r Celfyddydau Mynegiannol. Bwriadwyd ymchwilio i gysylltiadau’r ddau faes er mwyn ceisio datblygu dealltwriaeth yr ymchwilydd o faes a sut gellir hyrwyddo medrau llythrennedd disgyblion sy’n rhan allweddol o swydd athro/wes.

5.2 Prif bwyntiau a godwyd 
Un o brif ganfyddiadau wnaeth ddeillio o’r astudiaeth hon yw’r ffaith bod y celfyddydau yn rhan ganolog o’r cwricwlwm ac yn medru datblygu ystod o wahanol sgiliau neu’n fodd i ehangu ar ddealltwriaeth disgyblion o unrhyw faes. Gwelwyd o’r ymatebion a’r gwaith ymchwil bod y celfyddydau yn rhan werthfawr a phwysig o ddatblygiad plant heb son am fedru dathlu diwylliant Cymru.

Er hyn, darganfuwyd o’r ymchwil nad yw addysgu’r celfyddydau yn broses heb eu heriau. Cyfeiriwyd at ystod o ffactorau amrywiol sydd yn medru bod yn rhwystr i’r athrawon i geisio hyrwyddo’r celfyddydau fel rhan o’r cwricwlwm presennol. Dengys y gwaith ymchwil nad oes gan nifer o athrawon yr hyder na’r ddealltwriaeth o’r maes i geisio hyrwyddo llythrennedd disgyblion. Un o’r prif ganfyddiadau o’r gwaith oedd y faith nad oedd athrawon yn teimlo fod digon o hyfforddiant yn cael eu cynnig er mwyn magu hyder a datblygiad proffesiynol.

5.3 Dysgu proffesiynol 
Amlygir bod y maes yma o’r cwricwlwm yn cael ei esgeuluso’n aml o fewn gosodiadau addysgol. Defnyddir y celfyddydau, yn aml, fel modd o ddatblygu medrau llythrennedd wrth drafod darnau o waith celf, cyfansoddiadau neu ddilyn ymweliadau a.y.y.b
Er hyn, pwysleisia Donaldson (2015, tud.43) fod y Celfyddydau mynegiannol yn fodd o annog plant a phobl ifanc i werthfawrogi eu doniau creadigol a’u sgiliau perfformio. Cynigir y cyfleodd i ymchwilio, mireinio a chyfleu syniadau wrth feddwl a defnyddio’u dychymyg a’u synhwyrau mewn ffordd greadigol. Nodir yn y drafft o’r cwricwlwm i Gymru yn 2022 y bydd y celfyddydau yn “cynnig cyfrwng pwerus i ddysgwyr archwilio nid yn unig eu hetifeddiaeth ddiwylliannol eu hunain ond hefyd etifeddiaeth ddiwylliannol gwahanol bobl, gwahanol leoedd a gwahanol gyfnodau” (Llywodraeth Cymru, 2019, tud.4)
5.4 Awgrymiadau ar gyfer ymchwil pellach
Pwysig yw nodi yn yr ymchwiliad hwn fod nifer o wendidau gwahanol er yn y diwedd cynhyrchwyd canlyniadau positif a chefnogol. Un prif wendid i’r ymchwiliad yw maint y sampl. Petai mwy o athrawon wedi cyfrannu tuag at y prosiect efallai byddai hyn wedi cadarnhau canlyniadau’r ymchwiliad yn fwy sylweddol. Felly, mae angen mwy o gyfraniad oddi wrth oedolion, trwy ffurf holiaduron a chyfweliadau.
Canolbwyntiodd yr arolwg yma ar strategaethau cyffredinol ar ddatblygu medrau llythrennedd disgyblion trwy’r celfyddydau. Argymhellir felly y dylid cynnal ymchwil pellach i’r strategaethau y gellir defnyddio i hyrwyddo llythrennedd o fewn yr ystafell ddosbarth trwy’r celfyddydau yn bennaf er mwyn ddatblygu dealltwriaeth ac arfer da. Gellir gwneud hyn trwy arsylwi o fewn ysgolion a adnabydda’ Estyn, Llywodraeth Cymru a’r Cyngor Celfyddydau Cymru fel ysgolion arloesol o fewn y Celfyddydau neu ddefnyddio astudiaethau achos i ddiben gwahanol.

5.5 Diweddglo
Yn y cwricwlwm newydd pwysleisia Llywodraeth Cymru (2019, tud.3) bydd y maes dysgu a phrofiad ‘Y Celfyddydau Mynegiannol’ yn bwysig iawn ac yn” agored ac yn hygyrch i bawb, a thrwy’r ymagwedd gynhwysol hon, bydd yn ehangu gorwelion pob dysgwr.” Cefnogir hyn gan adolygiad Rogers (2013) sy’n pwysleisio pwysigrwydd y celfyddydau sy’n cael eu hadnabod gan systemau addysg ryngwladol. I gloi felly, mae datblygiad llythrennedd yn hollbwysig er mwyn i bawb allu cyfathrebu yn effeithiol ac i ddeall iaith, boed ar lafar neu’n ysgrifenedig, dehongli’r hyn a gaiff ei ysgrifennu neu ei ddweud. Mae disgyblion yn cael eu cymell i fynegi eu hunain a deall eraill mewn amrywiaeth o ffyrdd. Mae hyn yn bosibl dim ond trwy eu hannog i ddefnyddio amrywiaeth o ffyrdd. Creda Goodwin (dim dyddiad, dyfynnwyd gan  McDonald a Fisher, 2006, tud.37) fod y gair ysgrifenedig ddim o hyd yn cyfleu pob ystyr, syniad, na theimlad y mae unigolyn yn ceisio eu cyfathrebu. Felly, yn aml, dim ond trwy ffurf gelfyddydol y bydd yn bosibl deall meddyliau a theimladau dyfnach ac uwch.
“The written word cannot always carry all meaning, ideas, and feelings a pherson is trying to communicate. Therefore, comprehension of deeper and higher thought and feelings are often only possible through another art form.” (John Goddwin, dim dyddiad, dyfynnwyd gan  McDonald a Fisher, 2006, tud.37)

1. A oes dilyniant o gyfleoedd dysgu i ddisgyblion i gael profiad o ehangder y celfyddydau mynegiannol a datblygu eu medrau llythrennedd o fewn y maes wrth symud trwy’r ysgol.


Oes	Nac oes	1	1	

2. Ydych yn credu bod gennych y medrau ar gwybodaeth i addysgu llythrennedd trwy’r celfyddydau yn effeithiol?


Oes	Nac oes	1	1	

